นายกรัฐมนตรี ลงพื้นที่ท่าเรือระนอง มอบปะการังเทียม 1,832 แท่ง ฟื้นฟูทรัพยากรธรรมชาติทางทะเล ประกาศพัฒนาระนองให้เป็นเมืองแห่งอนาคตของประเทศ
พลเอก ประยุทธ์ จันทร์โอชา นายกรัฐมนตรี เดินทางมาเยี่ยมชมการบริหารจัดการท่าเรือระนอง บ้านเขานางหงส์ ต.ปากน้ำ เพื่อฟังสรุปทิศทางการพัฒนาท่าเรือ ที่จะผลักดันท่าเรือระนองเป็นศูนย์กลาง การค้าและโลจิสติก ชายแดนฝั่งอันดามัน  นอกจากนี้ นายกรัฐมนตรี ได้มอบ ปะการังเทียม ให้แก่ผู้แทนประชาชน  เพื่อการรักษาฟื้นฟูทรัพยากรธรรมชาติทางทะเล ด้วยการจัดวางปะการังเทียม  ปี 2561 จำนวน 1,832 แท่ง 


 
นายกรัฐมนตรี ขอบคุณสำหรับการต้อนรับอย่างอบอุ่น เห็นถึงศักยภาพของจังหวัดที่มีมากมายแต่ไม่ได้รับการพัฒนา ซึ่งเป็นเรื่องน่าเสียดายที่พลาดโอกาส

 ดังนั้นจะต้องสร้างการพัฒนาในพื้นที่จังหวัดระนอง ทั้งนี้การลงทุนในโครงการต่างๆ ขอให้พิจารณาว่า ในระหว่างดำเนินการจะสร้างประโยชน์ให้เกิดขึ้นได้อย่างไร เพราะแต่ละโครงการต้องยอมรับว่าใช้งบประมาณสูง  แต่รัฐบาลก็เข้าใจถึงความจำเป็นที่จะต้องสร้างการพัฒนาให้ได้ ดังนั้นการของบประมาณ ต้องไม่วิเคราะห์เฉพาะงบหรือพื้นที่ที่จะทำแต่ต้องมองด้วยว่าเมื่อทำเสร็จแล้วจะมีความคุ้มค่าตุ้มทุนหรือไม่



            
นายกรัฐมนตรี ยืนยันว่าต้องพัฒนาให้จังหวัดระนอง เป็นเมืองแห่งอนาคตของประเทศไทย อีกเมืองหนึ่ง เพราะระนองถือเป็นหนึ่งในเส้นทางริเวียร่า ที่จะเชื่อมโยงการพัฒนาและการท่องเที่ยว นอกจากนี้รัฐบาล ก็จะเชื่อมโยงการพัฒนา ใน 14 จังหวัดภาคใต้ ทั้งฝั่งอันดามันและฝั่งอ่าวไทย นายกรัฐมนตรีย้ำว่า ทุกโครงการ ตลอด 4 ปีที่ผ่านมาเป็นการทำงานของรัฐบาลนี้ทั้งหมด ที่มาจากข้อมูลจากส่วนราชการฝ่ายต่างๆและมาจากการต่อยอดโดยใช้กระบวนการคิดวิเคราะห์ทั้งหมด และยืนยันการลงพื้นที่เพื่อการพัฒนา โดยงบประมาณในโครงการต่างๆ รัฐบาลจะให้โดยคำนึงถึงความเหมาะสม ตามงบประมาณที่มีอยู่


 
              
ก่อนหน้านี้นายกรัฐมนตรีเยี่ยมชมแหล่งท่องเที่ยวเชิงสุขภาพ บ่อน้ำพุร้อนรักษะวาริน สวนสาธารณะรักษะวาริน ตำบลเขานิเวศน์ อำเภอเมือง จังหวัดระนอง  โดยนายกรัฐมนตรีพบปะกับประชาชนด้วยสีหน้าที่ยิ้มแย้ม และร่วมถ่ายภาพกับประชาชนที่มาต้อนรับ ซึ่งบางส่วนได้ให้กำลังใจและขอให้นายกฯสู้ๆ และเยี่ยมชมศูนย์ฟื้นฟูสภาพด้วยการแพทย์ทางเลือก โรงพยาบาลระนอง ตำบลเขานิเวศน์ อำเภอเมือง จังหวัดระนอง